ফিরে আসি ইডেন স্কুল প্রসঙ্গে – ব্রিটিশ শাসনামলের গোড়ার দিকে এদেশে বিদ্যাশিক্ষার প্রতিষ্ঠান পর্যাপ্ত ছিল – একথা বলা যাবে না। তৎকালীন ঢাকায় ছেলেদের স্কুল-কলেজ কিছু থাকলেও মেয়েদের ক্ষেত্রে তা ছিল একরকম অনুপস্থিত। তাছাড়া সেকালে সহ-শিক্ষা ছিল অকল্পনীয়। আর এ-কথা অনস্বীকার্য বাঙালি মুসলমানদের তুলনায় বাঙালি হিন্দুরা শিক্ষা-দীক্ষার প্রসারে অগ্রণী ভূমিকায় ছিলেন। ঢাকায় মেয়েদের শিক্ষা-দীক্ষার এই শোচনীয় অবস্থা থেকে বের করে আনার লক্ষ্যে সমাজের অগ্রসর মন-মানসিকতার অনুসারী গুটিকয় মহৎপ্রাণ এ-সময়ে আগ্রহী মেয়েদের বিদ্যাশিক্ষা লাভের পথ সৃষ্টির জন্য এলাকাবিশেষে ঘরোয়া পর্যায়ে কিছু পাঠশালা চালুর উদ্যোগ গ্রহণ করেন। এসব পাঠশালার পাঠদান কার্যক্রম সাধারণত বিত্তবান কোনো গৃহস্বামীর বাসভবনের চৌহদ্দির কাছারি জাতীয় ঘরে পরিচালিত হতো। এ-প্রক্রিয়াতেই ঊনবিংশ শতকের সত্তরের দশকে গোড়াপত্তন ঘটেছিল ইডেন স্কুল-কলেজের পূর্বসূরির। মূলত ব্রাহ্মসমাজের বিশিষ্ট কয়েকজনের পৃষ্ঠপোষকতায় ফরাশগঞ্জ এলাকায় সরু গলির এক বাড়িতে ছয়-সাতজন ছাত্রী নিয়ে যাত্রা শুরু হয় এই গার্লস মিড্ল ভার্নাকুলার স্কুলের। তৎকালীন বাংলার ব্রিটিশ সরকার স্থানীয় মেয়েদের বিদ্যাশিক্ষায় আগ্রহের বিষয়ে অবগত হয়ে সরকারি পৃষ্ঠপোষকতায় তাদের জন্য একটি স্কুল প্রতিষ্ঠার উদ্যোগ নেয়। তারই ফলে ওপরে বর্ণিত স্কুলের সঙ্গে আরো কয়েকটি ক্ষুদ্র স্কুলের সম্মিলন ঘটিয়ে ১৮৭৮ সালে লক্ষ্মীবাজার এলাকায় সরকারি পৃষ্ঠপোষকতায় ঢাকা শহরে প্রথম মেয়েদের স্কুল চালু হয়। তৎকালীন বাংলা প্রদেশের বিদ্যোৎসাহী ছোটলাট (লেফটেন্যান্ট গভর্নর) স্যার অ্যাশলে ইডেনের নামানুসারে স্কুলটির নামকরণ করা হয় ঢাকা ইডেন ফিমেল স্কুল।